Jesu brødre og søstre

**Jesu brødre og søstre** er omtalt i Det nye testamente.

## Bibelstedene
Markusevangeliet 6,3 navngir Jesu brødre: «*Er ikke dette tømmermannen, sønn av [[jomfru Maria|Maria]] og bror til [[Jakob den rettferdige|Jakob]], Joses/Josef, [[Judas, Jesu bror|Judas]] og Simon?*» De er trolig listet etter alder. Katolikker har hevdet at «brødre» her betyr «søskenbarn», mens gresk-ortodoks tradisjon fremstiller dem som barn fra Josefs tidligere ekteskap.

Søstrene er omtalt, men ikke navngitt: «*Og har vi ikke søstrene hans blant oss?*» I Matteusevangeliet 13,55: «*Er han ikke tømmermannens sønn? Og heter ikke hans mor Maria, og hans brødre Jakob og Josef og Simon og Judas? Og søstrene hans, bor de ikke her alle sammen?*» De forskjellige er blitt søkt identifisert nærmere av teologer og kirkehistorikere, uten at dette alltid har lykkes. 

## Helsøsken, søskenbarn, stesøsken eller annen tilknytning til Jesus?
Katolikker og ortodokse har ment at ordene «bror» og «søster» ikke betyr det man i norsk dagligtale primært ville anta: Biologiske barn av felles foreldre. Østkirkene, både de ortodokse og de orientalske («pre-khalkedonske»), følger kirkehistorikeren Eusebius (230–340), og mener at dette var Josefs barn fra hans første ekteskap, selv om et slikt ekteskap ikke er omtalt noe sted i Bibelen. Den katolske kirke mener det var snakk om «søskenbarn». Protestantiske reformatorer som Martin Luther, Huldrych Zwingli, Jean Calvin og senere John Wesley støttet opp om Marias vedvarende jomfruelighet. Men i nyere protestantisme mener man at det dreide seg om biologiske søsken, Marias og Josefs felles barn. Denne forståelsen er den mest utbredte ved de lutherske teologiske læresteder i Norge. 

## Detaljer om de enkelte
Teologer og historikere har grunnet meget over de enkeltes nærmere identitet. De fire mannsnavnene går igjen andre steder i Det nye testamente, men ikke de fire navnene samlet, noen steder to, og en rekke steder enkeltvis. Noen steder er det åpenbart at det dreier seg om andre personer, men det er ikke alltid åpenbart, og en studie gir flere tenkelige konstellasjoner. Apokryfer fra den tidlige kristne tid inneholder også anførsler, både kristne og ikke-kristne kilder (Josefus, gnostiske kilder). Kirkefedre, prekener og legender har utviklet eller utbrodert ytterligere, noen ganger svært spekulativt.

## Referanser


## Eksterne lenker
* Jakob den rettferdige, «Herrens bror» Katolsk.no, ved Per Einar Odden. En grundig drøfting av de minst to, muligens åtte, forskjellige Jakober som nevnes i Den hellige skrift. Nettsted besøkt 30. april 2007.
* Simon og Judas Katolsk.no, ved Per Einar Odden. Kommer litt inn på denne Judas som mulig «Jesu bror».  Nettsted besøkt 30. april 2007.
* Den hellige Simon av Jerusalem Katolsk.no, ved Per Einar Odden. Drøfter denne Simon som sannsynlig «Jesu bror». Nettsted besøkt 30. april 2007.
* Den hellige Kleofas Katolsk.no, ved Per Einar Odden. Drøfter hvorvidt Kleofas kan kaste lys over slektskapsforholdet mellom Jesus og «Jesu brødre». Nettsted besøkt 30. april 2007.  
* Marias vedvarende jomfruelighet (katolsk.no) Avisdebatt i Vårt Land 1996 om Maria vedvarende jomfruelighet, dvs. også om Jesu brødre og søstre. Nettsted besøkt 29. april 2007. 
* Jesus hadde minst seks søsken   Forskning.no – Intervju med Hans Inge Kvalbein, professor i Det nye testamentet ved Det teologiske menighetsfakultetet i Oslo – gir det moderne protestantiske syn. Nettsted besøkt 30. april 2007.
* Did Jesus Have Brothers and Sisters? Av Tony Warren – argumenter for at Maria hadde flere barn enn Jesus. På engelsk. Nettsted besøkt 30. april 2007. 
* The Brethren of the Lord Catholic Encyclopedia 1911, på engelsk. Nettsted besøkt 30. april 2007.